平齊行二首 一
作者：劉禹錫
朝代：唐

paragraphs: 胡塵昔起薊北門，河南地屬平盧軍。
貂裘代馬繞東岳，嶧陽孤桐削爲角。
地形十二虜意驕，恩澤含容歷四朝。
魯人皆解帶弓箭，齊人不復聞簫韶。
今朝天子聖神武，手握玄符平九土。
初哀狂童襲故事，文告不來方振怒。
去秋詔下誅東平，官軍四合猶嬰城。
春來羣烏噪且驚，氣如壞山墮其庭。
牙門大將有劉生，夜半射落欃槍星。
帳中虜血流滿地，門外三軍舞連臂。
驛騎函首過黃河，城中無賊天氣和。
朝廷侍郎來慰撫，耕夫滿野行人歌。